CELEX: 52022PC0113
Language: da
Date: 2022-03-17
Title: Forslag til EUROPA-PARLAMENTETS OG RÅDETS FORORDNING om ændring af forordning (EU) 2016/1628 for så vidt angår forlængelse af Kommissionens beføjelse til at vedtage delegerede retsakter

EUROPA-KOMMISSIONEN
            Bruxelles, den 17.3.2022
            COM(2022) 113 final
            2022/0080(COD)
            
            Forslag til
            EUROPA-PARLAMENTETS OG RÅDETS FORORDNING
            om ændring af forordning (EU) 2016/1628 for så vidt angår forlængelse af Kommissionens beføjelse til at vedtage delegerede retsakter
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse for og målene med forslaget
            
            
               Forordning (EU) 2016/1628 begrænsede alle Kommissionens beføjelser til at vedtage delegerede retsakter til en periode på fem år, som udløb den 6. oktober 2021. Da der er behov for at tilpasse elementer af typegodkendelsesretsakterne til den tekniske udvikling eller indføre andre ændringer i overensstemmelse med beføjelserne, indeholder udkastet til forslaget ændringer af artikel 55, stk. 2, i forordning (EU) 2016/1628 med henblik på at fastsætte bestemmelser om en beføjelsesperiode på endnu fem år med mulighed for stiltiende forlængelse.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 114 i traktaten om Den Europæiske Unions funktionsmåde.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Nærhedsprincippet finder anvendelse, idet forslaget ikke hører under EU's enekompetence.
               
               
                  Da forslaget indebærer ændringer af den gældende EU-lovgivning, er det kun EU, som effektivt kan behandle disse spørgsmål. Desuden kan de politiske mål ikke i tilstrækkelig grad opfyldes ved foranstaltninger, der træffes af medlemsstaterne. En indsats på EU-plan er nødvendig for at undgå, at der opstår hindringer for det indre marked, navnlig med hensyn til motorer til mobile ikkevejgående maskiner, og på grund af luftforureningens grænseoverskridende karakter. 
               
               
                  Forslaget er derfor i overensstemmelse med nærhedsprincippet.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet, fordi det ikke går videre end nødvendigt for at nå målene om at sikre et velfungerende indre marked og garantere en høj grad af offentlig sikkerhed og miljøbeskyttelse. 
               
            
            
               •Valg af retsakt
            
            
               
                  En forordning om ændring af en forordning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               Dette forslag ledsages ikke af en særskilt konsekvensanalyse, da der allerede blev foretaget en konsekvensanalyse i forbindelse med forordning (EU) 2016/1628. Dette forslag indebærer ikke en indholdsmæssig ændring af nævnte forordning og pålægger ikke de berørte parter nye forpligtelser. Det har til formål at forlænge Kommissionens beføjelser til at ajourføre visse elementer til den tekniske udvikling og indføre andre ændringer i overensstemmelse med beføjelserne.
            
            
               4.VIRKNINGER FOR BUDGETTET
            
            
               Forslaget har ingen budgetmæssige virkninger for EU-institutionerne. 
            
         
         
            
               2022/0080 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) 2016/1628 for så vidt angår forlængelse af Kommissionens beføjelse til at vedtage delegerede retsakter
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 114,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  1
               , 
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Ved Europa-Parlamentets og Rådets forordning (EU) 2016/1628
                  2
                er der fastsat væsentlige bestemmelser om emission af forurenende luftarter og partikler og typegodkendelse af forbrændingsmotorer til mobile ikkevejgående maskiner og Kommissionen tillægges beføjelse til at fastlægge de tekniske specifikationer i delegerede retsakter og gennemførelsesretsakter. Ved artikel 55, stk. 2, i nævnte forordning tillægges Kommissionen denne delegation af beføjelser for en begrænset periode på fem år, som udløb den 6. oktober 2021. Da der er behov for at ajourføre elementer i typegodkendelseslovgivningen til den tekniske udvikling eller for at indføre andre ændringer i overensstemmelse med beføjelserne, herunder en delegeret retsakt, der fastsætter krav til overvågning efter ibrugtagning af forbrændingsmotorer, der er monteret i mobile ikkevejgående maskiner, bør Kommissionens beføjelse til at vedtage delegerede retsakter forlænges med mulighed for yderligere forlængelse.
            
            
               (2)Forordning (EU) 2016/1628 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               Artikel 55, stk. 2, i forordning (EU) 2016/1628 affattes således: 
            
            
               "2. Beføjelsen til at vedtage delegerede retsakter, jf. artikel 19, stk. 2, artikel 24, stk. 11, artikel 25, stk. 4, artikel 26, stk. 6, artikel 34, stk. 9, artikel 42, stk. 4, artikel 43, stk. 5, og artikel 48, tillægges Kommissionen for en periode på ti år fra den 6. oktober 2016.  Kommissionen udarbejder en rapport vedrørende delegationen af beføjelser senest den 6. januar 2026 og ni måneder inden udløbet af hver følgende femårsperiode. Delegationen af beføjelser forlænges stiltiende for perioder af fem år, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode."
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
         
         
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
            
         
            
                  
                     (1)
                  
                        EUT C […] af […], s. […].
               
               
                  
                     (2)
                  
                        Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).